IL-LUNZJATA — GĦAWDEX Tinsab fil-wied pittoresk tal-lunzjata. Tmur għaliha minn diversi bnadi. Tista' tinżel minn wara Santu Wistin, ir-Rabat, jew tikser max-xellug meta tkun nieżel mir-Rabat għal Kerċem, jew minn Kerċem stess. Din hija waħda mill-iżjed kappelli antiki li għandna, aktarx mibnija ftit wara li l-ġżejjer tagħna ġew meħlusa mis-Saraċini. Hija ta' ġuspatronat fondat minn Dona Sibilla D'Aragona fis-sena 1347 skond ma jixhdu l-istatuti tas-sultan ta' Sqallija, Martinu. Billi Dona Sibilla mietet mingħajr eredi, il- ġuspatronat waqa' f'idejn is-slaten ta' Sqallija li kienu wkoll slaten ta' Malta. Fis-sena 1372, is-sultan Federiku II li kien qed jagħmel żjara lil Malta nqeda b'dan id-dritt biex ħatar rettur tal-kappella lil Dun Bartolomeo Axiaq. Fost dawk li gawdew dan il-benefiċċju jissemma Dun Pietro de Benjamin li fis-sena 1501 ġie maqbud ilsir mill-Mori. Il-vicire Acugno għadda l-benefiċċju lil Dun Alvaro de Castella, li ġie hu wkoll maqbud ilsir. Minn dan naraw kemm kienu msallbin bl-ikraħ il-ġżejjer tagħna, u l-aktar Għawdex, minn dawk il-kursari misilmin. Fis-sena 1629 il-kappella nbniet mill-ġdid, kif tidher illum, minn Dun Pawl Tabone r-rettur li ordna wkoll kwadru tal-pittur Garagona li fih kienet tidher l-arma ta' Tabone. Il-kwadru li hemm illum ġie mpitter minn Fra Luca Garnier. Ħallas għalih ir-rettur Dr. D. Nicola Mangion. Fl-1700 ġiet miżjuda mal-kappella sagristija ċkejkna. Fiha tidher l-arma tal-familja Testaferrata, aktarx għax is-sagristija nbniet mir-rettur D. Ercole Martino Testaferrata. Illum hemm ukoll gallerija żgħir ta' l-orgni, statwa ħelwa tal-Lunzjata xogħol ta' Wistin Camilleri, u artal ta' l-irħam li qabel kien fil-knisja ta' Savina. Dari flok dan l-artal kien hemm wieħed tal-ġebel li fuq il-pilastri tiegħu kienet tidher l-arma ta' Dun Nikol Mangion. Hemm ukoll statwa ta' San Ġużepp. Dari qrib din il-kappella kien hemm oħrajn ta' San Ġorġ, San Ġużepp u San Girgor ta' Għar Għerduf. Ir-rettur illum huwa Dun Ġużepp Azzopardi minn Kerċem. Jieħu ħsieb il-kappella Ġużeppi Formosa mir-Rabat. Il-Lunzjata Għawdex ( mir-Rabat għall Kerċem )- GĦAQDA MUŻIKALI 'MARIJA ANNUNZJATA' - TARXIEN